hy hy hy hy hy hy hy hy hy hy hy hy hy hy hy hy hy de hy hy ceb hy en ko hy hy hy hy hy hy hy hy hy hy hy hy hy hy hy hy hy hy hy fr hy es es tr en en hy hy hy hy hy hy hy hy hy hy hy hy hy hy hy hy hy es es tr en en hy hy nb hy hy hy hy hy hy hy hy hy hy hy hy hy en en hy hy hy hy hy en en en
Ցմահ դատապարտյալները պարբերաբար հացադուլներ են անում, բողոք են բարձրացնում ԶԼՄ-ներին դիմելով և պահանջելով  դադարեցնել անմարդկային վերաբերմունքը իրենց նկատմամբ, պահման ռեժիմը մեղմացնել և փակ ռեժիմը փոխարինել գոնե կիսաբացով:
Սակայն բողոքները ոչ մի արդյունք չունեն: Եւ եթե անգամ արդարադատության նախարարության տեղաբաշխման հանձնաժողովը գնում  է ցմահների ռեժիմի մեղմացման, դա տևում է առավելագույնը  մեկ ամիս: Դատախազությունը կրկին կասեցնում է ռեժիմի փոփոխության որոշումները, և դատապարտյալները իրենց հին իրերն ու տեխնիկան վերցրած՝ հեռուստացույցներն ու օդորակիչները, կրկին քարշ են տալիս հետ՝ փակ խցեր,  ճանապարհին փչացնելով ու ջարդելով: Նրանց համար կիսաբաց-կիսափակ այս տեղափոխումները հոգեբանական տանջանք է, սառը ցնցուղ, որից հետո նրանք տևական ժամանակ ստիպված են լինում և կալանավայրի աշխատողներին, և բանտակից ընկերներին բացատրել մի բան, որն իրենք էլ չեն հասկանում՝ թե ինչու իրենց նորից հետ բերեցին:
Տպավորություն է, որ դատախազությունը ձեռք է առնում նեղ աշխարհում հայտնված մարդկանց, կամ էլ ներքին լարված հակամարտություն է ընթանում արդարադատության նախարարության և դատախազության միջև, անհեթեթ և աննպատակ, իսկ տուժում են այդ սառը պատերազմից ցմահները:
Արդարադատության նախարարության համապատասխան հանձնաժողովը երրորդ անգամ է արդեն փոխում  ՆԳ նախկին նախարար Վանո Սիրադեղյանի գործով դատապարտված Արմեն Տեր-Սահակյանի պահման ռեժիմը:
Արմեն Տեր-Սահակյանին, որը 25 տարի կալանավայրում է, կիսաբաց ռեժիմ տանելու վերաբերալ քրեակատարողական հիմնարկը որոշումներ է կայացրել՝ 2020 և 2021 թվականին: Անցյալ տարի Տեր-Սահակյանը հինգ ամիս ապրել կիսաբաց ռեժիմում: Այս տարի՝ մոտ մեկ ամիս: Վերջին անգամ նրան փետրվարի կեսերին տեղափոխեցին կիսաբաց ռեժիմ, ապա, ընդամենը մեկ ամիս անց՝ մարտի 13-ին, կրկին հետ տարան «Նուբարաշեն» ՔԿՀ:
Պատիժների օրինականությունը վերահսկող դատախազ Գ. Իսախանյանը արդեն երրորդ անգամ է կասեցնում տեղաբաշխման հանձնաժողովի որոշումները:
Արմեն Տեր-Սահակյանի որդին՝ Աբգար Տեր-Սահակյանն ասում է, որ դատախազությունից դեռ որևէ հիմնավորում չունեն, թե ինչու են փոխել հոր պահման ռեժիմը: «Հույս ունենք, որ էդ որոշումը կկասեցվի: Հայրս էս անգամ նորմալ է տանում, շատ չի ներվայնանում: Հույս ունենք, որ դատախազը կչեղարկի էդ որոշումը», — ասում է դատապարտյալի որդին:
Դատապարտյալի ռեժիմը փոխելիս հաշվի են առնում, թե արդյոք զբաղվել է նա սպորտով, թե ոչ, քանի անգամ է հաճախել գրադարան, ներգրավվել է արդյոք ինքնագործ խմբերի, լսել է արդյոք դասախոսություններ տարբեր թեմաներով, մասնակցել է դասընթացների և այլն:
2000 թվականից անազատության մեջ գտնվող ցմահ դատապարտյալ Արտակ Ալեքյանն այս առումով օրինակելի է: Դասախոսների բնութագրերը, ինքնագործ միավորումներում մասնակցության հավաստագրերը, իր ձեռքով սարքած եկեղեցիների  մակետները  նա հավաքում է, որպես ապացույց իր օրինական վարքի: Բայց դրանք իրեն այնքան էլ չեն օգնել:
Արտակ Ալեքյանը վերջին  երեք տարիներին «Արմավիր» ՔԿՀ-ում  է: Նրա պահման ռեժիմը  մարտի 11-ին փոխեցին, բայց կարճ ժամանակ անց՝ ապրիլի 13-ին,  ԱՆ հանձնաժողովի որոշումը կրկին չեղարկվեց, և Ալեքյանին նորից տարան կիսափակ ռեժիմ առանց որևէ հիմնավորման:
«Որոշումը բերել են շուտ կասեցնել, փակել, ոնց որ Արտակը «նառուշենի» էր արել, ինչ: Ափալ-թափալ տեղափոխեցին: Նա ցուցահանդեսների է մասնակցել, սպորտային միջոցառումների, 4-րդ տեղն է գրավել եմ գրավել: Նրա նկարները քրեակատարողական ծառայության կայքում դրված են, թե ոնց է դրսից եկած քաղաքական գործիչների հանդիպումներին մասնակցում: 7 գործեր է ներկայացրել ցուցահանդես վաճառքի, որոնցից 3 հատը գնել են: Հիմա էլ նա իր համար նստած գործ էր անում, մարդիկ որոշեցին, որ պետք է արագ տանեն, փակեն: Սա  հոգեկան խոշտանգում է, Արտակի  և նրա ընտանիքի նկատմամբ», — ասում է Արտակ Ալեքյանի ընկեր ու սանիկ Ռազմիկ Փիրոյանը:
Արտաք Ալեքյանի ընտանիքի անդամները և նրա փաստաբան Ռուբեն Սարգսյանը պատրաստվում են դիմել արդարադատության նախարարությանը, պահանջելով դադարեցնել ցմահ Ալեքյանի նկատմամբ իրականացվող հոգեբանական խոշտանգումը:
«Դատախազությունը չի ուզում հրաժարվել իր անմարդկային համբավից։ Հասկանալի է,  մեծ գործերը տանուլ է տալիս և ազդեցության այլ ոլորտներ է թիրախավորում։ Անհասկանալի է այն, թե ինչու է արդարադատության նախարարությունը սա հանդուրժում, երբ դատապարտյալներն այս համակարգում են և հենց իրենք են դրական բնութագիր տալիս նրանց։ Եվ վերջին հաշվով օրենքն ինչու ընդունվեց, եթե չի ծառայելու այս մարդկանց։ Ինչքան պետք է շարունակվի դատախազության ապօրինի գերակայությունն այս ոլորտում», — երեկ իր ֆեյսբուքյան էջին գրել է իրավապաշտպան Ժաննա Ալեքսանյանը:
Մեր հարցին, թե ինչ հիմնավորմամբ է դատախազությունը կասեցրել արդարադատության նախարարության տեղաբաշխման հանձնաժողովի որոշումները, ԱՆ փոխնախարար Արփի Սարգսյանը պատասխանեց. «Հիմնավորումներն ուղարկվել են տեղաբաշխման հանձնաժողովին, վերջինս դեռ պետք է տեսնի որքանով է օբյեկտիվ կասեցումը և որոշում կայացնի»:
Կարո՞ղ է արդյոք տիկին Սարգսյանը ժամկետ նշել: «Հանձնաժողովի առաջիկա նիստերի շրջանակներում կդիտարկվի՝ հաշվի առնելով այն, որ հանձնաժողովը հատկապես կասեցումների մասով փորձում է սեղմ ժամկետում որոշում կայացնել», — նշեց արդարադատության փոխնախարարը:
Նախորդ նյութըՀայտնի է Լեոնիդ Ազգալդյանի հուշարձանը վնասողի ինքնությունը
Հաջորդ նյութըՍաղավարտների և զրահաբաճկոնների պահանջարկի ծրագիրը վերահաստատվել է Փաշինյանի օրոք․ Դավիթ Տոնոյան
«Նուբարաշեն» ՔԿՀ-ում դատապարտյալ է մահացել
21 օր հացադուլի մեջ․դատապարտյալը պահանջում է բուժում
«Թեկուզ կյանքի գնով պետք է իմ ազգին մի բանով օգնեմ»
Այս կայքն ստեղծվել է «Լրատվության այլընտրանքային ռեսուրսներ» ծրագրի շրջանակներում: Ծրագիրը հնարավոր է դարձել Ամերիկայի ժողովրդի աջակցությամբ` ԱՄՆ Միջազգային զարգացման գործակալության (ԱՄՆ ՄԶԳ) միջոցով: Կայքի բովանդակությունը միմիայն հեղինակներինն է և պարտադիր չէ, որ արտահայտի ԱՄՆ ՄԶԳ կամ ԱՄՆ կառավարության տեսակետները:
2022 © Journalists for Human Rights
Հայաստանում մեկ շաբաթում գրանցվել է Covid-19-ի 1431 դեպք. մահացել է 4...
«Նուբարաշեն» ՔԿՀ-ում դատապարտյալ է մահացել
Edit with Live CSS
Write CSS OR LESS and hit save. CTRL + SPACE for auto-complete.